CELEX: 32005R1568
Language: mt
Date: 2005-09-20 00:00:00
Title: Regolament tal-Kunsill (KE) Nru 1568/2005 ta' l- 20 ta’ Settembru 2005 li jemenda r-Regolament (KE) Nru 850/98 fir-rigward tal-protezzjoni tas-sikek tal-qroll tal-fond mill-effetti tas-sajd f'ċerti żoni ta' l-Oċean Atlantiku

21.6.2006   
            
            
               MT
            
            
               Il-Ġurnal Uffiċjali ta' l-Unjoni Ewropea
            
            
               328
            
         REGOLAMENT TAL-KUNSILL (KE) Nru 1568/2005
   ta' l-20 ta’ Settembru 2005
   li jemenda r-Regolament (KE) Nru 850/98 fir-rigward tal-protezzjoni tas-sikek tal-qroll tal-fond mill-effetti tas-sajd f'ċerti żoni ta' l-Oċean Atlantiku
   IL-KUNSILL TA' L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 37 tiegħu,
   Wara li kkunsidra l-proposta mill-Kummissjoni,
   Wara li kkunsidra l-opinjoni tal-Parlament Ewropew (1),
   Billi:
   
               (1)
            
            
               L-Artikolu 2 tar-Regolament tal-Kunsill (KE) Nru 2371/2002 ta' l-20 ta' Diċembru 2002 dwar il-konservazzjoni u l-isfruttament sostenibbli ta’ riżorsi tas-sajd skond il-Politika Komuni dwar is-Sajd (2) jipprovdi li l-politika komuni tas-sajd għandha tapplika l-approċċ prekawzjonali billi jittieħdu miżuri għat-tnaqqis, sal-minimu possibbli, ta' l-impatt ta' l-attivitajiet tas-sajd fuq l-ekosistemi tal-baħar.
            
         
               (2)
            
            
               Ir-Regolament tal-Kunsill (KE) Nru 850/98 tat-30 ta' Marzu 1998 dwar il-konservazzjoni ta' riżorsi tas-sajd permezz ta' miżuri tekniċi għall-protezzjoni ta' żgħar ta' organiżmi tal-baħar (3) jistabbilixxi restrizzjonijiet fuq l-użu ta' tagħmir ta' tkarkir mal-qiegħ.
            
         
               (3)
            
            
               Skond rapporti xjentifiċi reċenti, u b'mod partikolari r-rapporti tal-Kunsill Internazzjonali għall-Esplorazzjoni tal-Baħar (ICES), instabu u ġew kartografati habitats tal-fond fl-Atlantiku li huma sensittivi ħafna. Dawk il-habitats jospitaw komunitajiet bioloġiċi importanti u varjati ħafna u huma meqjusa li jeħtieġu protezzjoni prijoritarja. B'mod partikolari, huma definiti bħala habitats ta' interess Komunitarju fid-Direttiva tal-Kunsill 92/43/KEE tal-21 ta' Mejju dwar il-konservazzjoni ta’ l-habitat naturali u tal-fawna u l-flora selvaġġa (4). Barra minn hekk, reċentement ġew inklużi sikek tal-qroll tal-fond f'lista ta' habitats minaċċjati fil-qafas tal-Konvenzjoni għall-Protezzjoni ta' l-Ambjent tal-Baħar ta' l-Atlantiku tan-Nord-Est (il-“Konvenzjoni OSPAR”).
            
         
               (4)
            
            
               Il-protezzjoni ta' dawn iż-żoni mill-impatt negattiv tas-sajd hija kompletament koerenti ma' l-Artikoli 5 u 6 tal-Ftehim tan-NU ta' l-1995 dwar Stokkijiet ta' Ħut (5) kif ukoll meħtieġa minnhom, b'mod partikolari d-disposizzjonijiet li jeħtieġu l-applikazzjoni ta' l-approċċ prekawzjonali u l-protezzjoni tal-bio-diversità fl-ambjent marin.
            
         
               (5)
            
            
               Skond l-evidenza xjentifika, l-irkupru mill-ħsara li ssir lil dawn l-habitats mit-tagħmir tas-sajd huwa jew impossibbli jonkella diffiċli ħafna u jsir bil-mod. Huwa għalhekk xieraq li jiġi projbit l-użu ta' tagħmir tas-sajd li aktarx jagħmel ħsara lill-habitats f'żoni fejn dawn għadhom fi stat ta' konservazzjoni favorevoli.
            
         
               (6)
            
            
               L-ibħra madwar l-Azores, Madeira u l-Gżejjer Kanarji fihom bosta habitats tal-fond magħrufa jew potenzjali li sa ftit ilu ġew preservati mit-tkarkir permezz tar-reġim speċjali ta' aċċess definit fir-Regolament tal-Kunsill (KE) Nru 2027/95 tal-15 ta' Ġunju 1995 li jistabbilixxi sistema għall-amministrazzjoni ta’ l-isforzi li jsiru fis-sajd fir-rigward ta' ċerti żoni u riżorsi tas-sajd tal-Komunità (6). Ir-Regolament (KE) Nru 2027/95 ġie mħassar mir-Regolament tal-Kunsill 1954/2003 ta' l-4 ta' Novembru 2003 dwar l-immaniġġar ta’ l-isforz għas-sajd li jirrigwarda ċerti żoni u riżorsi tas-sajd tal-Komunità (7).
            
         
               (7)
            
            
               Għalhekk, huwa xieraq li tiġi żgurata l-protezzjoni ta' dawk iż-żoni permezz ta' estensjoni fir-restrizzjonijiet dwar l-użu ta' tagħmir tal-qiegħ li jinsabu fir-Regolament (KE) Nru 850/98.
            
         
               (8)
            
            
               Ir-Regolament (KE) Nru 850/98 għandu għalhekk jiġi emendat skond kif meħtieġ,
            
         ADOTTA DAN IR-REGOLAMENT:
   Artikolu 1
   Fl-Artikolu 30 tar-Regolament (KE) Nru 850/98, għandu jiġi miżjud il-paragrafu li ġej:
   
      “5.   Il-bastimenti għandhom ikunu projbiti milli jużaw kull xibka li fiha l-ħut jeħel mill-garġi, kull xibka ta' tħabbil jew tramell tal-qiegħ f'fond ta' aktar minn 200m u kull xibka tat-tkarkir mal-qiegħ jew xbieki simili tat-tkarkir li jmissu ma' qiegħ il-baħar fiż-żoni delimitati mil-linja li tgħaqqad il-koordinati li ġejjin:
      
                  a)
               
               
                  żona msejħa ‘Madeira u Kanarji’
                  
                              latitudni 27° 00' T,
                           
                           
                              lonġitudni 19° 00' P
                           
                        
                              latitudni 26°00' T,
                           
                           
                              lonġitudni 15° 00' P
                           
                        
                              latitudni 29° 00' T,
                           
                           
                              lonġitudni 13° 00' P
                           
                        
                              latitudni 36° 00' T,
                           
                           
                              lonġitudni 13° 00' P
                           
                        
                              latitudni 36° 00' T,
                           
                           
                              lonġitudni 19° 00' P
                           
                        
            
                  b)
               
               
                  żona msejħa ‘Azores’
                  
                              latitudni 36° 00' T,
                           
                           
                              lonġitudni 23° 00' P
                           
                        
                              latitudni 39° 00' T,
                           
                           
                              lonġitudni 23° 00' P
                           
                        
                              latitudni 42° 00' T,
                           
                           
                              lonġitudni 26° 00' P
                           
                        
                              latitudni 42° 00' T,
                           
                           
                              lonġitudni 31° 00' P
                           
                        
                              latitudni 39° 00' T,
                           
                           
                              lonġitudni 34° 00' P
                           
                        
                              latitudni 36° 00' T,
                           
                           
                              lonġitudni 34° 00' P”
                           
                        
            
   Artikolu 2
   Dan ir-Regolament għandu jidħol fis-seħħ fis-seba' jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussel, nhar il-20 ta’ Settembru 2005.
      
         
            Għall-Kunsill
         
         
            Il-President
         
         M. BECKETT
      
   
   
      (1)  Opinjoni mogħtija fis-16 ta’ Diċembru 2004 (Għadha mhix ippubblikata fil-Ġurnal Uffiċjali).
   
      (2)  ĠU L 358, 31.12.2002, p. 59.
   
      (3)  ĠU L 125, 27.4.1998, p. 1. Regolament kif emendat l-aħħar bir-Regolament (KE) Nru 602/2004 (ĠU L 97, 1.4.2004, p. 30).
   
      (4)  ĠU L 206, 22.7.1992, p. 7. Direttiva kif emendata l-aħħar bir-Regolament (KE) Nru 1882/2003 tal-Parlament Ewropew u tal-Kunsill (ĠU L 284, 31.10.2003, p. 1).
   
      (5)  Ftehim tan-Nazzjonijiet Uniti dwar l-Implementazzjoni tad-Disposizzjonijiet tal-Konvenzjoni tan-Nazzjonijiet Uniti dwar il-Liġi tal-Baħar ta' l-10 ta' Diċembru 1982 relatati mal-konservazzjoni u l-immaniġġar ta’ stokkijiet ta’ ħut transżonali u stokkijiet ta’ ħut ferm migratorju.
   
      (6)  ĠU L 199, 24.8.1995, p. 1.
   
      (7)  ĠU L 289, 7.11.2003, p. 1.